Μιχαήλ του Βιζέου

Ο Μιχαήλ (Γ΄), πορτογαλ. Μiguel (22 Σετεμβρίου 1878 - 21 Φεβρουαρίου 1923) από τον Οίκο της Μπραγκάνσα ήταν δούκας τού Βιζέου. Ο κλάδος του είχε εξοριστεί, διότι ο πάππος του είχε σφετεριστεί τον θρόνο της Πορτογαλίας. Νυμφεύτηκε μία Αμερικανίδα κληρονόμο το 1909· αποποιήθηκε των δικαιωμάτων του στον θρόνο το 1920.

Βιογραφία

Η νεανική ζωή του
Ο Μιγκουέλ Μαρία Σεμπαστιάο Μασιμιλιάνο Ραφαέλ Γκαμπριέλ Γκονσάγκα Φρνσίσκο Ντ'Ασσίς ε ντε Πάουλα Εουστάσιο Κάρλος Αφόνσο Ζοσέ Ενρίκε Αλμπέρτο Κλεμέντε Ιγκνάσιο Μαρτίνο Αντόνιο Γκεράρντο Ζόργκε Εμμέρικ Μαουρίσιο γεννήθηκε στο Ρίχεναου αν ντερ Ραξ της Αυστρο-Ουγγαρίας ως ο πρωτότοκος γιος τού Μιχαήλ (Β΄) δούκα της Μπραγκάνσα και της Ελισάβετ, κόρης τού Μαξιμιλιανού-Αντωνίου διαδόχου πρίγκιπα τού Τουρν & Τάξις.

Ο πατέρας του ήταν γιος τού Μιχαήλ Α΄, ο οποίος, όταν ήταν βασίλισσα η ανιψιά του Μαρία Β΄ της Πορτογαλίας, υφάρπαξε τον θρόνο της το 1828. Όμως το 1834 η Μαρία Β΄ αποκαταστάθηκε και η οικογένεια τού Μιχαήλ Α΄ εξορίστηκε με νόμο. Αυτό περιλήφθηκε και στο Σύνταγμα τού 1838.

Όπως και ο πατέρας του, ο Μιχαήλ (Γ΄) ακολούθησε σταδιοδρομία στο στρατό και υπηρέτησε στο σύνταγμα Ιππικού της Σαξονίας. Το 1900 επέστρεφε από ένα δείπνο σε ένα εξοχικό σπίτι, όταν οι τροχοί της άμαξάς του μπλέχτηκαν με τους τροχούς της άμαξας τού Αλβέρτου των Βέττιν πρίγκιπα της Σαξονίας. Η σύγκρουση ήταν τόσο σφοδρή, που η άμαξα τού Αλβέρτου ανατράπηκε σε ένα χαντάκι, ο πρίγκιπας τραυματίστηκε και λίγες ώρες μετά απεβίωσε. Επειδή δεν μπορούσε να προσδιοριστεί αν ήταν σκόπιμο ή ατύχημα, ο Μιχαήλ (Γ΄) απέφυγε το στρατοδικείο, αλλά έπρεπε να παραιτηθεί από τον στρατό της Σαξονίας και να φύγει από τη χώρα.

Το επόμενο έτος ο Κάρολος Α΄ της Πορτογαλίας επισκέφθηκε το Ηνωμένο Βασίλειο· τότε ο Μιχαήλ (Γ΄) εισήλθε στην Πορτογαλία με σκοπό να βοηθήσει μία εξέγερση εναντίον τού βασιλιά. Όταν ανακαλύφθηκε, το θέμα προκάλεσε αμφιλεγόμενες συζητήσεις και τελικά ο Μιχαήλ (Γ΄) έμεινε κοινωνικά στο περιθώριο.

Η μεταγενέστερη ζωή του
Έκανε γάμο με την Ανίτα, κόρη τού Γουίλιαμ Ρίνελανντερ Στιούαρτ και της Άννιε Άρμστρονγκ. Η Άννιε έπειτα παντρεύτηκε τον εκατομμυριούχο Τζέιμς Χένρυ Σμίθ και μετά τον κοσμικό Ζαν ντε Σαιν-Κυρ. Ο γάμος τού Μιχαήλ έγινε στο κάστρο Τάλλοκ, κοντά στο Ντίνγκγουολλ της Σκωτίας. Ο πατέρας του τού χορήγησε τον τίτλο τού δούκα τού Βιζέου, αν και ο Εμμανουήλ Β΄ της Πορτογαλίας (γιος τού Καρόλου Α΄) δεν το αναγνώρισε αυτό και ισχυρίστηκε ότι ο τίτλος τού ανήκε. Πριν το γάμο του ο Μιχαήλ (Γ΄) είχε οικονομικές δυσκολίες και είχε δανειστεί χρήματα από ένα συνδικάτο· μετά από τον γάμο το συνδικάτο απαίτησε νομικά τα χρήματα και ο Μιχαήλ υποσχέθηκε να τους πληρώσει από την προίκα της συζύγου του. Πλήρωσε τους περισσότερους, όμως μερικοί κατάσχεσαν έπιπλα και άλλα αντικείμενα και τα έδωσαν σε οίκο δημοπρασιών.

Έλαβε μέρος το 1911-12 στις υπέρ της μοναρχίας εξεγέρσεις τού πολιτικού Ενρίκε Μίτκελλ ντε Πάιβα Κοουκέιρο, ο οποίος προσπάθησε να εκτοπίσει την Α΄ Δημοκρατία της Πορτογαλίας, αλλά χωρίς επιτυχία. Ο Μιχαήλ (Γ΄) δραστηριοποιήθηκε στη συλλογή χρημάτων υπέρ των εξεγερθέντων.

Αργότερα εργάστηκε στο Χρηματιστηρικό γραφείο "Μπάζιλ Μοντγκόμερυ, Φιτζέραλντ & Σία" τού Λονδίνου. Επέστρεψε στον στρατό της Γερμανίας στο αυτοκινούμενο Σώμα κατά τον Α΄ Παγκόσμιο Πόλεμο και έφθασε στον βαθμό τού λοχαγού.

Το 1920 ο Μιχαήλ (Γ΄) αποκήρυξε τα δικαιώματά του στη διαδοχή τού θρόνου της Πορτογαλίας για τον ίδιο και τους απογόνους του. Ο πατέρας του παραιτήθηκε επίσης των δικαιωμάτων του, έτσι διεκδικητής έγινε ο επόμενος αδελφός τού Μιχαήλ (Γ΄), ο Ντουάρτε-Νούνο. Έπειτα ο Μιχαήλ (Γ΄) μετακόμισε στη Ν. Υόρκη, όπου έδινε ασφάλειες ζωής. Ασθένησε από γρίππη, την οποία ακολούθησε πνευμονία και απεβίωσε.

Οικογένεια
Νυμφεύτηκε το 1909 την Ανίτα Στιούαρτ, Αμερικανή κληρονόμο, κόρη τού Γουίλιαμ Ρίνελανντερ Στιούαρτ. Ο γάμος ήταν μοργανατικός και ο Φραγκίσκος-Ιωσήφ αυτοκράτορας της Αυστρίας απένειμε στην Ανίτα τον τίτλο της πριγκίπισσας της Μπραγκάνσα. Πάντως ο Πορτογαλικός νόμος δεν απέκλειε αυτούς που έκαναν μοργανατικό γάμο από τη διαδοχή. Τα τέκνα έλαβαν τον τίτλο τού πρίγκιπα της Μπραγκάνσα:
 Ισαβέλλα-Μαρία "Ναντέιζντα" 1910-1946, παντρεύτηκε πρώτα τον Βλοντζιμίερζ Ντοροζύνσκι και μετά τον Ρενέ Μιγιέ. 
 Ιωάννης 1912-1991, αποφοίτησε από το Χάρβαρντ. Αντιπρόεδρος της Εταιρείας Ακινήτων Ρίνελανντερ και χρηματιστής. Νυμφεύτηκε πρώτα την Γουίνιφρεντ Ντόντζ Σέυμπουρν και μετά την Καταρίνε Μπάνσον. Από τον πρώτο του γάμο είχε τέκνο:
 Μιγκουέλ.
 Μιχαήλ 1915-1996, πιλότος πολιτικής αεροπορίας, νυμφεύτηκε την Άννα Χούγκσον και είχε τέκνα:
 Ανίτα και Μιχαήλ.

Πρόγονοι

Πηγές
 Pike, Charlotte (1998). Almanach de Gotha (182nd ed.). Almanach de Gotha. p. 186. ISBN 0-9532142-0-6.

Οίκος της Μπραγκάνσα